|  |
| --- |
| **Ef. 3:1-13**  **“Die geheim is bekend: Deur Christus is ons wat nie Jode is nie ook kinders van God, wat sonder vrees en skaamte na Hom toe gaan ”**  Andries Burger, GK Pinetown, 15 Apr. 2018 |

**Kinders** – geheim – geheim van Jesus Chirstus

**<< Lees: Ef. 3:1-13 >>**

In die laaste deel van hoofstuk 2 het Paulus duidelik gemaak hoe mense soos ons, wat nie Jode is nie, net soos die Jode deur Christus van sonde bevry, en met God versoen word.

Met sy kruisdood het Jesus Christus ŉ einde gemaak aan die vyandskap van mense met God en daarom ook die vyandskap en verdeeldheid tussen mense wat met Hom versoen is.

Deur Christus se bloed is daar vrye toegang vir gelowiges uit alle rasse en tale tot God, die Vader van alle gelowiges.

In die Koninkryk van God is daar nie meer grense en skeidsmure tussen gelowiges van verskillende rasse en tale en volke nie.

Ons is almal lede van dieselfde huisgesin van God,

gebou op die dieselfde fondamente van die profete en apostels

met dieselfde Christus as die hoeksteen.

Ons word saam ons opgebou as ŉ geestelike huis waarin God woon.

Is dit nie fantastiese nuus nie? Redding en versoening ook vir mense wat nie Jode is nie!

Nou in hoofstuk 3 wil hy vir die nie-Jode bid omdat ons deel is van God se huisgesin (v.1)

en hy wil dat ons die volle omvang van Christus se liefde sal ken en daarin geanker sal wees (v.16-19).

Maar sy gedagtes en sy emosie is so vol van die wonder van nie-Jode se verlossing, dat hy nie daaroor uitgepraat kan raak nie.

Hy wil nog meer daaroor sê, sodat sy oogmerk om te bid eers op ŉ syspoor gaan en hy eers in v. 13 en eintlik v. 14 uiteindelik by sy gebed uitkom.

Kom ons besin nou hierdie syspoor waarop Paulus gaan.

Regdeur hierdie hele gesprek, verwys hy gereeld na iets wat hy ŉ geheimenis noem, ŉ geheimenis van Jesus Christus(v.4).

Die OAV vertaal dit met die verborgeheid van Jesus Christus.

Wat is ŉ geheimenis of ŉ verborgenheid?

Ons weet wat ŉ geheim is. Iemand weet iets wat hy/sy nie vir ŉ ander vertel nie.

Dit is nie altyd iets verkeerds of lelik soos om skelm of agteraf te wees nie. Dit kan iets goeds en mooi wees, soos om in die geheim ŉ verrassing vir iemand te reël, of om ŉ geskenk te koop maar dit ŉ geheim te hou totdat jy dit gee.

ŉ Geheim is iets wat jy weet maar nie (of nog nie) vir iemand vertel het nie.

ŉ Geheimenis of ŉ verborgenheid kan dieselfde beteken (dat jy nie daarvan weet nie) maar dit kan ook beteken dat selfs al weet jy daarvan, kan jy dit nie heeltemal verstaan nie of jy besef nie hoe dit werk of wat dit presies beteken nie.

Wat is hierdie geheimenis waarvan Paulus praat?

v. 6 *“6...dít is die geheimenis:*

*deur die verkondiging van die evangelie en in hulle verbondenheid met Christus Jesus,*

*word ook mense wat nie Jode is nie, saam met ons*

*deel van die volk van God en lede van die liggaam van Christus,*

*en kry hulle ook saam met ons deel aan wat God belowe het.*

Hy sê dat dit ŉ geheimenis is want God het dit nog nooit só bekend gemaak in die geskiedenis nie (v.4).

Vir die nie-Jode was dit ŉ geheim want hulle het nooit eens daarvan gehoor nie.

Die Jode moes iets daarvan verwag het want hulle het uit die Ou Testament geweet van God se beloftes daaroor. Maar hulle het dit glad nie verstaan nie – dit was vir hulle ŉ geheimenis.

God het reeds vir Adam en Eva en die slang beloof dat daar Een sou kom om die Duiwel te oorwin en versoening vir die mens te bewerk (Gen. 3:15). Maar jy sal saamstem dat dit baie vaag is en dat dit logies is dat mense dit nie kon begryp nie – dat dit ŉ geheimenis was.

Later (Gen. 12:3) het God aan Abraham belowe dat die volke van die aarde in hom geseën sal word, in sy Saad, iemand uit sy nageslag. Steeds is die wie en die hoe en die wanneer maar ŉ geheimenis.

Jesaja (Jes. 49:6) profeteer van die redding wat die Messias vir almal sou bring:  *6... Dit is nie genoeg dat jy my dienaar is om die stamme van Jakob te herstel en om die Israeliete wat gered is, terug te bring nie;*

*Ek maak jou 'n lig vir die nasies sodat die redding wat Ek bewerk, die uithoeke van die aarde sal bereik.”*

Selfs ná Jesus se kruisdood en sy opstanding en sy hemelvaart, selfs na die uitstorting van die Heilige Gees, het selfs die Joodse gelowiges gedink dat heidene eers Jode moes word, (hulle laat besny en al die Joodse wette nakom) voordat hulle gered kan word.

Maar God maak die geheimenis van Jesus Christus bekend:

Christus se offer bring versoening vir Jode en netso ook vir nie-Jode.

Christus hef die skeiding op, Hy breek die skeidsmure af!

Nie-Jode ontmoet Jode in die huis van God, ons almal se Vader.

Paulus sê dat hy ŉ gevangene van Christus is (v.1) wat ŉ dienaar geword het van hierdie geheimenis (v.7) om dit bekend te maak.

Hierdie geheimenis, hierdie verlossing en versoening van nie-Jode deur Jesus Christus,

het God vir eeue geheim laat bly

maar op sy tyd het Hy sy verborge plan uitgevoer (v. 9) en

deur sy Gees aan sy heilige apostels en profete bekend gemaak (v.5).

Die uitvoering van God se verborge plan sien ons in sy kerk, sy gemeente.

En in v. 10 sê hy dat hierdie huisgesin van Hom, waar gelowiges van alle rasse, tale en volke bymekaar is, gebruik om sy wysheid bekend te maak aan “elke mag en gesag in die hemelruim.”

Wie is dit – hierdie elke mag en gesag in die hemelruim?

Later in Ef. 6:12 skryf Paulus weer oor hulle as hy sê: *“Ons stryd is nie teen vlees en bloed nie, maar teen elke mag en gesag, teen elke gees wat heers oor hierdie sondige wêreld, teen elke bose gees in die lug.”*

Totdat ek vroeër die week die teks begin ondersoek het, was hierdie vir my ŉ geheim.

Ek het nie geweet of besef dat God sy kerk, ook hierdie gemeente, gebruik om sy ryke wysheid aan die duiwel en al die gevalle engele ten toon te stel nie.

En noudat ek dit weet en dit nie meer ŉ geheim is vir my nie, moet ek erken dat dit steeds iets van ŉ geheimenis vir my is.

Dat ek dit steeds nie heeltemal begryp en verstaan en die impak daarvan besef nie.

Maar daar staan dit geskrywe, geïnspireer deur die Heilige Gees en daarom is dit die waarheid, vas en seker.

Die gemeente van God,

waar mense van alle rasse en tale en volke sonder verdeeldheid en afsondering

saam deel is van God se huisgesin;

waar almal op dieselfde manier deur Jesus Christus versoen is met God,

dit is ŉ ten toonstelling van God se ryke wysheid aan die onsigbare bose magte.

Petrus skryf iets soortgelyks, maar dan verwys hy na al die engele – ook hulle wat gehoorsaam aan God gebly het.

Hy sê in 1 Pet 1:12 dat die engele begerig is om insig te kry in God se verlossing van die mens.

Iemand beeld dit so uit – God is die leermeester van die heelal, en die engele is die studente in sy klaskamer. Die kerk, die gemeente, is die illustrasie van die les, die praktiese voorbeeld daarvan. Om te verstaan moet hulle net na die gemeente kyk.

Gee dit jou ook koue rillings?

Hoe kan ons ooit goed genoeg wees dat God ons kan gebruik om sy wysheid aan die engele te leer?

In ons self kan ons natuurlik nie, maar kyk wat staan in v. 11: Hy maak sy wysheid deur die kerk bekend ... *“11 soos Hy Hom van ewigheid af al voorgeneem het om die deur Christus Jesus, ons Here tot uitvoering te bring.”*

Dit word uitgevoer deur Jesus Christus.

Ja, God gebruik ons om dit te doen,

maar ons doen dit nie,

Jesus Christus doen dit in ons en deur ons.

En omdat Hy dit doen – daarom kan en moet ons dit doen.

Paulus is ŉ gevangene van Christus met die voorreg as dienaar om die geheimenis bekend te maak.

Ons as gemeente is gevangenes van Christus met die voorreg om as gemeente die wysheid van God bekend te stel.

Paulus se syspoor voordat hy uiteindelik by gebed uitkom eindig met die gevolge van sy verlossingsplan wat nou nie meer ŉ geheimenis is nie.

*v. 12: “12In ons verbondenheid met Hom en deur ons geloof in Hom kan ons met vrymoedigheid en vertroue na God gaan.”*

Omdat ons, Jode en nie-Jode, deur geloof wat die Heilige Gees in ons werk, verbind is aan Christus se dood en sy opstanding, daarom kan ons sonder vrees en sonder skaamte, met vrymoedigheid, en met vertrou na God toe gaan.

Besef jy wat dit beteken?

Adam en Eva het weggekruip in skaamte (Gen. 3:8),

die volk van God het by Sinaï in vrees weggedeins van God (Ex. 19) want Hy is ŉ verterende vuur.

Om by God te wees, om in harmonie in sy teenwoordigheid te wees, is ŉ ingeskape begeerte en versmagting van elke mens.

Party soos die Moslems wil dit self bewerk deur hulle eie goeie dade,

ander soos die Boeddhiste deur ŉ goeie lewe en die regte insigte.

Party soos die Hindoes dink ŉ goeie lewe en al beter reïnkarnasie sal dit bewerk

en nog ander (veral in Afrika) hoop op die goeie gunste van hulle voorvaders.

Maar dit is alles tevergeefs,

sonder verbondheid met Jesus Christus sal ongelowiges hulle voor God wil verberg op die dag van oordeel deur uit te roep dat die berge op hulle sal val en die heuwels hulle sal bedek (Luk. 23:30)

Net ons wat glo en deur ons geloof verbind is aan Jesus Christus,

kan nou reeds en sal vir altyd na God kan gaan sonder vrees en skaamte, met vrymoedigheid en vertrou.

Want deur Christus is God ons Vader – al is ons nie Jode nie!

Jy is verskriklik bevoorreg dat die Here hierdie geheimenis aan jou bekend gemaak het.

Glo dan en verbind jouself in Jesus Christus.

As jy reeds het, lê jou dan nog meer daarop toe.

Gebruik elke geleentheid om in sy teenwoordigheid te leef –

op jou eie oral waar jy is,

saam jou gesin,

maar definitief ook saam met sy huisgesin die gemeente.

Vandag op ŉ tasbare manier in die Nagmaal.

Amen